Indsatslederen ved ikke, hvordan branden er opstået.

Klokken 7.15 modtog Nordjyllands Beredskab meldingen om en brand på Sønderholm Hedevej i Nibe. Branden er opstået i en staklade. Laden er fyldt med halmballer, og det skaber store udfordringer for slukningsarbejdet. - Det er stort set umuligt for os at slukke den, fortæller Nils Eltzholtz, der er indsatsleder ved Nordjyllands Beredskab. Frygt for spredning Den voldsomme brand har fået stakladen til at styrte sammen. Flammerne får derfor lov til at æde sig gennem halmballerne, til der ikke er flere tilbage, og den slukker sig selv. 11 brandfolk med fem brandbiler arbejder på laden, der er placeret mellem to marker. Den ene er en uhøstet kornmark, og det har gjort brandfolket særlig opmærksom. - Vi er nødt til at sørge for, at branden ikke spredes. For får den først fat i den tørre kornmark, så kan det virkelig gå stærkt, siger indsatslederen. Han har ikke kendskab til, hvordan branden opstod. Men hvad han ved er, at han kommer til at være derude længe endnu. - Der kommer til at gå det meste af eftermiddagen og aftenen herude, før halmen er brændt ned, fortæller Nils Eltzholtz.